Diari Oficial de la Generalitat Valenciana


Sumari del DOGV 4234, del 23-04-2002 (2002/3926)

ORDRE de 15 d'abril de 2002, de la Conselleria de Benestar Social, per la qual es regulen les bases generals per a les convocatòries públiques de concerts per a places assistencials en determinats centres de Serveis Socials Especialitzats per a dones que es troben en situacions de risc social, i s'acorda la convocatòria pública d'aquestes per al període 2002-2005.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4234

Data del DOGV
:   23-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/3926


Data del document
:   15-04-2002

Organisme emissor
:   Conselleria de Benestar Social

Tipus de document
:   Ordre

Descriptors 

:   * servei social
    * suport econòmic
    * dona
    * equipament social
    * integració social
    * ajuda pública

ORDRE de 15 d'abril de 2002, de la Conselleria de Benestar Social, per la qual es regulen les bases generals per a les convocatòries públiques de concerts per a places assistencials en determinats centres de Serveis Socials Especialitzats per a dones que es troben en situacions de risc social, i s'acorda la convocatòria pública d'aquestes per al període 2002-2005. [2002/F3926]
  
Des que el text constitucional establira els principi rectors que haurien d'orientar d'ara endavant els poders públics en el traçat de les polítiques d'índole social econòmica, les actuacions d'impuls públic han trobat en les matèries de serveis socials i d'acció social l'àmbit prioritari per a garantir l'aproximació de les diferències entre ciutadans que, progressivament, va originant la diversitat de realitats personals, econòmiques, socials o culturals.
  
En aquest sentit, la Generalitat Valenciana, des dels inicis de l'exercici de les seues competències, ha consolidat un procés creixent d'atenció i de foment de les actuacions dels serveis socials, implicant cada vegada més els agents, públics o privats, que hauran de col·laborar en la prestació i gestió d'aquests.
  
D'altra banda, la Llei 5/1997, de la Generalitat Valenciana, per la qual es regula el sistema de Serveis Socials, ha permés canalitzar, a través de successives convocatòries, l'ordenació de les ajudes per part de l'administració a les iniciatives privades i/o públiques en resposta a les successives demandes socials. En concret, l'esmentada llei, en l'article 24, disposa: «Es proporcionarà l'atenció necessària a aquelles dones que es troben en situació de risc per maltractaments, carència de suport familiar, absència de recursos personals o altres circumstàncies.»
  
El Govern Valencià, en la sessió de 10 de juliol del 2001, va aprovar el Pla d'Igualtat d'Oportunitats entre Homes i Dones 2001-2004, el qual recull proporcionar recursos per a la integració social de les dones i el desenvolupament de polítiques per a la protecció dels col·lectius de dones en situació de precarietat econòmica o amb risc d'exclusió social, tenint com un dels objectius pal·liar el problema de la violència de gènere.
  
El Decret 138/2000, de 12 de setembre, del Govern Valencià, modificat pel Decret 212/2001, de 18 de desembre, pel qual s'aprova el Reglament Orgànic i Funcional de la Conselleria de Benestar Social, atribueix a la Direcció General de la Dona entre altres funcions, elaborar, promoure i executar les mesures per a fer efectiu el principi d'igualtat entre homes i dones en tots els àmbits de la vida política, econòmica, cultural, social i laboral de la Comunitat Valenciana.
  
Destaca el caràcter plurianual dels concerts, a fi de possibilitar un marc estable per al finançament dels centres acollits a aquest sistema; finançament que en l'àmbit d'aquests centres especialitzats i, en nom de materialitzar l'objectiu d'universalitat en l'atenció social, ha d'assumir la Generalitat Valenciana, tal com es deriva en la Llei 5/1997, i més concretament en el seu article 24 esmentat anteriorment.
  
Així, mitjançant el Decret 51/1999, de 30 de març, del Govern Valencià, va ser aprovat el reglament que regula les normes a què s'han de sotmetre els concerts que ha de realitzar l'administració de la Generalitat Valenciana amb els centres d'iniciativa social de titularitat privada.
  
L'article 13 de l'esmentat decret, estableix que la conselleria que posseeix competències en les matèries esmentades en aquest, aprovarà les oportunes bases de les convocatòries públiques de concerts per a places assistencials.
  
Així mateix, la disposició final primera condiciona l'efectivitat dels concerts a la prèvia aprovació de la convocatòria pública mitjançant ordre de la conselleria, la qual determinarà, d'acord amb el que estableix l'article 7 d'aquest, la fixació del mòdul econòmic a abonar aquests centres, en concepte de contraprestació per la prestació del servei.
  
En virtut d'allò que s'ha exposat, i fent ús de les facultats que confereix l'article 35 de la Llei 5/1983, de 30 de desembre, l'article 47.11 del Text Refós de la Llei d'Hisenda Pública Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1
  
Establir les bases generals que regiran les convocatòries de concerts per a places en determinats centres especialitzats: cases d'acollida per a dones en situació d'emergència, previstes en l'Ordre de 9 d'abril de 1990, de desenvolupament del Decret 40/1990, sobre registre, autorització, i acreditació dels Serveis Socials a la Comunitat Valenciana, Residències Maternoinfantils, també previstes en l'Ordre de 26 d'abril de 1990 i Habitatges Tutelats.
  
Article 2
  
Convocar, amb atenció a les esmentades bases, la posada a disposició del servei públic, d'aquelles places necessàries en centres especialitzats, per al període 2002-2005.
  
Article 3. Presentació de sol·licituds
  
El termini de presentació de sol·licituds serà d'un mes, comptador a partir del dia següent al de la publicació d'aquesta convocatòria en el Diari Oficial de la Generalitat Valenciana.
  
Article 4. Finançament
  
El pressupost total dels concerts per als anys 2002-2005 és de cinc milions dos-cents un mil vuit-cents setanta-un euros i trenta-sis cèntims (5.201.871,36 euros), sense perjuí de les revisions de preus que, al llarg del seu termini d'execució puguen realitzar-se.
  
Aquest pressupost es distribueix de la forma següent:
  
S'estableix com a mòduls econòmics a aportar per la Generalitat Valenciana, en concepte de finançament dels serveis prestats, els següents per cada plaça ocupada durant l'exercici 2002 i de l'1 de juliol fins al 31 de desembre:
  
- Exercici 2002, plaça/dia(184 dies)/24,04 euros.
  
El que suposa un total de set-cents quaranta-tres mil cent vint-i-quatre euros i quaranta-huit cèntims (743.124,48 euros), comptant des del 01.07.2002 al 31.12.2002.
  
Per a l'exercici 2003 la quantitat és d'1.486.248,96.
  
Per a l'exercici 2004.la quantitat és d'1.486.248,96.
  
Per a l'exercici 2005 la quantitat és d'1.486.248,96.
  
Aquest finançament es correspon al 100% del cost dels serveis de les places concertades, a fi de materialitzar el principi de gratuïtat de les prestacions assistencials de les places concertades.
  
Per a l'exercici 2003, la revisió dels preus més o menys es realitzarà prenent com a referència l'Índex General de Preus al Consum, transcorreguts dotze mesos des de la firma del concert i així també amb el mateix còmput de dotze mesos per al 2004 i 2005.
  
La quantitat que cal que perceben els centres en concepte de places desocupades serà del 85% de la quantitat establida per a cada plaça ocupada.
  
Els preus que s'establisquen en els concerts, tant per a places ocupades com per a cada plaça no ocupada, comprenen tots els conceptes que la Conselleria de Benestar Social ha d'abonar per cada plaça concertada, entenent-se inclòs l'IVA i qualsevol altre tribut, taxa o impost.
  
Les quantitats previstes en aquesta ordre aniran a càrrec de la línia de subvenció T1329/02, aplicació pressupostària 83.25.11.6776.983.62.2.
  
Article 5. Garanties
  
1. S'estableix com a garantia provisional per als participants en la convocatòria 2002-2005, la quantia de 180,30 euros.
  
2. D'acord amb el que estableix l'article 15 de les esmentades bases, els titulars de centres que hagen sigut adjudicataris per al període 2002-2005, hauran de constituir una garantia definitiva, per un import equivalent al 0,5% del total del finançament públic previst per a la totalitat del període de vigència del concert.
  
Disposicions addicionals
  
Primera
  
Siga quina siga la data d'inici dels efectes de cada concert, tots aquells que siguen subscrits a l'empara d'aquesta convocatòria, finalitzaran el dia 31 de desembre del 2005, sense perjuí de la seua possible renovació.
  
Segona
  
Tots els concerts hauran de fer expressa menció de l'import màxim que ha d'abonar la Conselleria de Benestar Social en cada una de les seues anualitats i en la totalitat del període concertat, en euros.
  
També s'emprarà aquesta unitat monetària en l'expressió dels mòduls unitaris aplicables a cadascun dels distints tipus de places concertades.
  
Disposicions finals
  
Primera
  
S'autoritza el secretari general de la Conselleria de Benestar Social i la directora general de la Dona perquè, en l'àmbit de les seues competències, adopten les mesures necessàries per al desenvolupament i aplicació d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta ordre, que esgota la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Benestar Social en el termini d'un mes a comptar des de l'endemà de la seua publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la seua publicació.
  
València, 15 d'abril de 2002
  
El conseller de Benestar Social
  
RAFAEL BLASCO CASTANY
  
Annex I
  
Disposicions generals
  
Primera. Objecte de la convocatòria
  
És objecte d'aquesta ordre la posada a disposició de la Conselleria de Benestar Social, i a fi d'atendre la demanda existent a la Comunitat Valenciana, de determinades places en centres de serveis socials especialitzats (cases d'acollida per a dones en situació d'emergència, residències maternoinfantils i habitatges tutelars), per a l'atenció d'aquelles dones que per trobar-se en situació de risc per maltractament, carència de suport familiar, absència de recursos personals o altres circumstàncies, requereixen un tipus d'atenció específica en el pla tècnic i professional.
  
Segona. Duració
  
Els concerts tindran caràcter plurianual, i la duració d'aquests es determinarà mitjançant convocatòria pública, i no podran excedir de quatre anys, sense perjuí de la seua possible renovació en els termes previstos en aquestes bases.
  
Tercera. Finançament
  
El finançament dels concerts regulats en aquesta ordre, es consignarà durant el període de vigència d'aquests, en els Pressupostos de la Generalitat Valenciana a càrrec del Programa 323.10 corresponent a Promoció de la Dona, mitjançant una línia de subvenció específica en el capítol IV de l'esmentat programa, a l'efecte i d'acord amb el que estableix l'article 47 del text refós de la Llei d'Hisenda Pública Valenciana, haurà de donar-se publicitat als crèdits que finançaran els referits concerts.
  
Així mateix, en les corresponents convocatòries públiques es determinaran de forma expressa els mòduls econòmics que seran abonats als titulars dels centres a càrrec del pressupost de la Generalitat Valenciana, per cada tipus de plaça assistencial ocupada. També hauran de concretar l'import de la subvenció corresponent a les places concertades no ocupades.
  
Quarta. Sol·licitants i requisits
  
Amb subjecció al que s'estipula en els articles 13, 24 de la Llei 5/1997, de 25 de juny, per la qual es regula el Sistema de Serveis Socials en l'àmbit de la Comunitat Valenciana, i el Decret 51/1999, de 30 de març, del Govern Valencià, pel qual s'aprova el reglament que regula les normes a què s'han de sotmetre els concerts a realitzar per l'administració de la Generalitat Valenciana amb els centres d'iniciativa social de titularitat privada, podran sol·licitar la subscripció de concerts amb la Generalitat Valenciana aquelles persones físiques o jurídiques, titulars de centres especialitzats de caràcter privat, sempre que complisquen almenys els requisits següents:
  
a) Estar degudament autoritzats o acreditats per a la prestació del servei objecte del concert, amb anterioritat a la data de publicació de la corresponent convocatòria en el Diari Oficial de la Generalitat Valenciana
  
b) Garantir la democràcia interna en la composició i funcionament dels seus òrgans de govern.
  
c) No trobar-se sotmesos a cap de les circumstàncies objecte de prohibició de contractar amb les administracions públiques, contingudes en l'article 20 del Text Refós de la Llei de Contractes de les Administracions Públiques, aprovat pel Decret Legislatiu 2/2000, de 16 de juny.
  
d) Tenir experiència en la gestió del corresponent centre, per a la qual cosa almenys la quarta part del personal directiu o especialitzat d'atenció directa de la plantilla del centre tindrà una experiència acreditada, com a mínim de dos anys, i la seua relació contractual amb el titular del centre siga de caràcter indefinit.
  
e) Adequació de l'activitat del centre a la normativa i programació efectuada per l'administració.
  
f) Sotmetiment dels seus programes i de la destinació de les quantitats percebudes als òrgans de control i inspecció de l'administració.
  
g) Garantir la qualitat adequada en la prestació dels serveis propis del concert.
  
h) Ser propietaris dels locals on es trobe ubicat el centre, o titulars d'un dret d'ús i gaudi sobre ells, en aquest cas hauran d'acreditar que compten amb l'autorització del propietari per a dedicar-ho a la finalitat que s'establisca en el concert.
  
i) No haver-se rescindit un concert d'idèntica naturalesa amb aquest titular, per causa imputable a aquest.
  
Cinquena. Documentació que cal aportar
  
A la corresponent sol·licitud, en què haurà de constar el nombre i tipologia de places oferides pel centre, s'haurà d'acompanyar la documentació següent:
  
1. Còpia autenticada o fotocòpia compulsada, si és procedent, dels estatuts en què haurà de constar explícitament l'àmbit de l'entitat.
  
2. Certificat acreditatiu, si és procedent, de l'acord adoptat per l'òrgan competent en què s'autoritze la sol·licitud del concert.
  
3. Relació del grup professional amb què compte el centre, amb descripció del nom i cognoms d'aquests, titulació, funcions que realitzen i la seua relació laboral amb el titular, així com el nombre d'hores diàries de dedicació.
  
4. Declaració responsable que no es troba sotmesa a cap dels supòsits de prohibició per a contractar amb l'administració.
  
5. Declaració responsable de trobar-se al corrent del compliment de les obligacions tributàries i amb la Seguretat Social, imposades per les disposicions vigents, sense perjuí que la justificació acreditativa d'aquest requisit haja d'exigir-se abans de l'adjudicació als que resulten adjudicataris del concert, a l'efecte de la qual es concedirà un termini màxim de cinc dies hàbils, tot això sense perjuí de les exempcions que establisca la normativa vigent en cada moment.
  
6. Memòria descriptiva del funcionament i actuacions del centre, així com la descripció de dependències, mitjans materials i equipament amb què compte aquest.
  
7. Títol de propietat de l'edifici o local on estiga instal·lat el centre o si és procedent el títol pel qual s'atribueix la seua disponibilitat, amb la corresponent convocatòria.
  
8. Certificat expedit per l'entitat bancària, on s'efectuaran, si és procedent, els pagaments, en què s'especifique, codi de l'entitat, codi de la sucursal, nombre de compte i titular d'aquesta, com també comunicació fefaent del DNI o CIF del peticionari.
  
9. Justificant acreditatiu d'haver constituït garantia provisional, tal com exigeix l'article 14.2.f) del reglament que regula les normes a què han de sotmetre's els concerts que ha de realitzar l'administració de la Generalitat Valenciana amb els centres d'iniciativa social de titularitat privada, aprovat per Decret 51/1999, de 30 de març, del Govern Valencià
  
Sisena. Sol·licituds
  
La sol·licitud es realitzarà mitjançant model que figura en l'annex II d'aquesta ordre i haurà de ser subscrita pel titular del centre la integració del qual se sol·licita, amb aquesta finalitat adjuntarà el document nacional d'identitat. En el cas que la titularitat corresponguera a una persona jurídica, aquesta haurà d'anar subscrita per aquella persona amb capacitat legal de representació d'aquesta, capacitat que haurà de ser acreditada documentalment.
  
Cada titular podrà presentar en una mateixa sol·licitud la integració en el règim de concerts d'un o més dels seus centres.
  
Les sol·licituds es presentaran, juntament amb la documentació requerida en l'article anterior, en el Registre de la Direcció Territorial de la Conselleria de Benestar Social de la província en què radique el centre per al qual se sol·licita la subvenció, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions públiques i del Procediment Administratiu Comú, modificada per Llei 4/1999 de 13 de gener.
  
El termini de presentació de les sol·licituds serà d'un mes des de la publicació d'aquesta ordre en el Diari Oficial de la Generalitat Valenciana, per la qual cosa l'últim dia del termini coincidirà amb el mateix ordinal del dia de la publicació, però en el mes immediatament posterior.
  
Setena. Esmena de la sol·licitud.
  
Si la sol·licitud no reuneix els requisits exigits, o no s'adjunta tota la documentació prevista, es requerirà a l'interessat perquè en el termini de 10 dies esmene la falta o adjunte els documents necessaris, amb indicació que si així no ho fera se li tindrà per desistit de la seua petició, prèvia resolució que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Huitena. Verificació de les sol·licituds
  
Una vegada presentades les sol·licituds, la Direcció General de la Dona les verificarà, i podrà realitzar d'ofici les actuacions que considere necessàries per a la determinació i comprovació de les dades en virtut de les quals s'ha d'aprovar o rebutjar el concert, havent d'observar-se en tot moment la deguda cautela per a la salvaguarda del principi de confidencialitat exigible.
  
Novena. Comissió d'Avaluació
  
Les sol·licituds seran avaluades per una comissió d'avaluació d'àmbit autonòmic segons els criteris de selecció determinats en l'article següent.
  
Amb aquest efecte i d'acord amb el que estableix l'article 16 del Decret 51/1999, de 30 de març, es crea la Comissió d'Avaluació de concerts en matèria de Serveis Socials Especialitzats, la composició de la qual serà la següent:
  
- La cap del Servei de Promoció i Participació Institucional de la Direcció General de la Dona o persona que delegue.
  
- La cap de la Secció de Coordinació Administrativa de la Direcció General de la Dona.
  
- Un tècnic/a de la Direcció General de la Dona.
  
- Un tècnic/a de cada una de les seus territorials de la Conselleria de Benestar Social.
  
- Un tècnic/a de la Secretaria General de la Conselleria de Benestar Social.
  
- Un tècnic/a de la Direcció General de la Dona.
  
Desena. Criteris de valoració
  
Els criteris que cal tenir en compte en el procés de valoració de les sol·licituds presentades seran els següents:
  
1r. El primer criteri consisteix a promoure la creació i/o continuïtat dels centres d'atenció específica a dones en situació de risc, que atenguen les necessitats més apressants o més deficientment cobertes.
  
2n. Qualitat de la prestació del centre sol·licitant, subdividida en tres nivells distints, relacionats en ordre decreixent:
  
- Plantilla, en relació amb el nombre i la tipologia del total dels usuaris del centre, atenent tant el nombre dels seus membres com la qualificació professional d'aquests: en Psicologia, Treball Social, Dret i altres perfils professionals adequats a aquest acompliment.
  
- Programes d'activitats oferides: es valoraran molt positivament aquells projectes que preveuen en el seu disseny la participació activa de les usuàries en la dinàmica del centre.
  
- Mitjans materials que disposa el centre, tant pel que fa a les pròpies instal·lacions del centre com al nivell d'equipament d'aquest.
  
3r. Experiència del titular del centre sol·licitant
  
No obstant això, i d'acord amb l'article 64 de la Llei 5/1997, de 25 de juny, de la Generalitat Valenciana, per la qual es regula el sistema de Servei Socials en l'àmbit de la Comunitat Valenciana, tindran preferència per a acollir-se al règim de concerts les entitats sense ànim de lucre que, amb anterioritat a l'entrada en vigor d'aquesta ordre, hagen sigut beneficiaris de subvencions per al manteniment de centres de serveis socials especialitzats.
  
Onze. Proposta
  
La Comissió de Valoració emetrà al titular de la Conselleria de Benestar Social, proposta d'autorització o denegació dels concerts en un termini d'un mes a comptar des de la finalització del termini de presentació de sol·licituds; en l'esmentada proposta haurà de figurar el nombre de places que es concerten i que han de quedar a disposició de la Conselleria de Benestar Social a partir del moment en què es formalitze el corresponent concert.
  
Dotze. Adjudicació o denegació
  
El titular de la Conselleria de Benestar Social, dins de les disponibilitats pressupostàries, dictarà acte administratiu pel qual s'autoritze o denegue la realització dels concerts en un termini màxim de 6 mesos des de la finalització del termini de presentació de sol·licituds.
  
En tot cas, aquelles sol·licituds que no hagueren rebut notificació expressa en el termini indicat en el primer paràgraf d'aquest article, hauran d'entendre desestimada la sol·licitud, d'acord amb el que estableix l'article 44.1, de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior.
  
Tretze. Recursos
  
Les resolucions d'adjudicació o denegació dels concerts posen fi a la via administrativa, i contra aquestes, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú, modificada per Llei 4/1999, de 13 de gener, es podrà interposar potestativament recurs de reposició davant del mateix òrgan que el va dictar en el termini d'un mes comptador des de l'endemà de la seua notificació, o tres mesos comptats a partir de l'endemà del transcurs del termini emprat per a notificar la resolució si és presumpte; o bé directament mitjançant recurs contenciós administratiu davant del Tribunal Superior de Justícia Valenciana, en el termini de dos mesos comptadors des de l'endemà de la seua notificació, o 6 mesos a partir de l'endemà del transcurs del termini per a notificar la resolució, d'acord amb el que es disposa en els articles 46 i següents de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenient.
  
Catorze. Formalització
  
Els concerts es formalitzaran en document administratiu dins del termini de 30 dies comptadors des de l'endemà de la notificació de l'adjudicació. Aquest document constitueix títol suficient per a accedir a qualsevol registre públic, i es podrà, no obstant això, elevar a escriptura pública quan ho sol·licite el titular del centre concertat, i aniran al seu càrrec les despeses derivades del seu atorgament.
  
En aquest document hauran de constar de forma expressa, els drets i les obligacions de les parts, nombre i tipologia de les places concertades, duració d'aquest, finançament per part de la Generalitat Valenciana, forma de pagament, possibilitat de renovació i causes d'extinció d'aquest.
  
Quinze. Garantia definitiva
  
Prèviament a la formalització del concert, i en el termini de 15 dies comptadors des de la notificació de l'adjudicació, el titular del centre concertat haurà de constituir una garantia definitiva per l'import que s'establisca en la corresponent convocatòria pública.
  
L'esmentada garantia podrà constituir-se en metàl·lic, aval bancari, garantia real immobiliària o pòlissa d'assegurament subscrita amb qualsevol entitat degudament reconeguda. En el cas d'aval bancari, aquest haurà de constituir-se amb caràcter solidari o amb renúncia expressa al benefici d'excussió previst en l'article 1830 del Codi Civil.
  
Per a la constitució i tramitació de les garanties, valdrà el que disposa el títol segon, capítol tercer, del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, el capítol tercer del Reial Decret 390/1996, d'1 de març, de desenvolupament parcial de l'esmentada llei, i l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
  
Qualsevol que siga la forma elegida per a formalitzar la garantia, aquesta haurà de depositar-se en els serveis territorials de la Conselleria d'Economia i Hisenda de la província corresponent, els quals lliuraran al beneficiari la carta de pagament acreditativa del depòsit, que haurà de ser presentada per aquest en la Direcció General de la Dona.
  
Setze. Competència per a la subscripció i prerrogatives
  
Es delega la facultat per a la subscripció dels concerts, així com per a la subscripció de les corresponents addendes de renovació, modificació i cessió d'aquests, en el titular de la Direcció General de la Dona.
  
Igualment, li correspondrà la prerrogativa d'interpretar els concerts, resoldre els dubtes que oferisca el seu compliment i interpretació, acordar la seua resolució i determinar els efectes d'aquesta.
  
Contra aquests actes podran interposar-se els recursos admissibles en dret.
  
Dèsset. Obligacions de les parts
  
Constitueixen obligacions de la Generalitat Valenciana les següents:
  
1. Abonar en titular del centre concertat l'import de la subvenció fixada en el concert per a les places ocupades.
  
2. Abonar al del centre concertat l'import de la subvenció corresponent a les places concertades no ocupades. En el cas que l'absència d'ocupació d'una plaça siga imputable al centre, el titular d'aquest no tindrà dret a percebre cap quantia per aquesta plaça.
  
3. Comunicar al titular del centre concertat, amb la suficient antelació, qualsevol circumstància que afecte el concert subscrit.
  
Com a part firmant dels concerts i com a destinatari de fons públics, són obligacions dels titulars dels centres concertats les establides en l'article 11 del Decret 51/1999, i de l'article 47.4.b) del Text Refós de la Llei d'Hisenda Pública de la Generalitat Valenciana, i en particular:
  
1. Posar a disposició de la Generalitat Valenciana el nombre de places previst en el concert, atendre els requeriments d'aquesta respecte de la seua cobertura i mantenir els nivells de qualitat en la prestació assistencial.
  
2. Acreditar durant l'execució del concert la realització de l'activitat en què es va fonamentar la seua formalització, així com el compliment dels requisits i condicions que ho van determinar.
  
3. Acreditar, amb caràcter previ a la subscripció del concert i al començament de cada exercici en què tinga vigència aquest, el compliment de les obligacions tributàries i amb la Seguretat Social, excepte quan hi haja alguna exempció a aquesta obligació.
  
4. Disposar dels mitjans humans i materials que s'establisquen com indispensables per la Generalitat Valenciana per al període de vigència del concert.
  
5. Complir les ordres i instruccions que dicten els òrgans de la Conselleria de Benestar Social per a garantir l'adequada prestació del servei públic.
  
6. Facilitar a la Direcció General de la Dona tota la informació econòmica, fiscal, laboral, tècnica i de qualsevol altra índole que li siga sol·licitada i que resulte necessària per a l'execució del concert.
  
7. Assumir les actuacions de control financer que corresponga a la Intervenció General de la Generalitat Valenciana.
  
8. Comunicar de manera fefaent a la Direcció General de la Dona, qualsevol subvenció concedida per altres organismes públics o privats l'objecte de la qual siga el finançament dels costos de manteniment del centre.
  
9. No alterar la finalitat dels fons rebuts, així com complir amb les obligacions que estableix la legislació vigent per als preceptors de fons públics.
  
10. Justificar convenientment les despeses i ingressos en la forma i terminis establits en aquesta ordre.
  
11. Subscriure, després de la formalització del concert, una pòlissa d'assegurances que cobrisca la responsabilitat civil resultant de les accions dels treballadors i usuaris del centre, així com les contingències derivades per invalidesa i defunció en cas d'accident d'aquests usuaris, tot això en l'àmbit de la gestió del servei objecte del concert.
  
12. Fer constar en la seua documentació i en la seua publicitat la condició de centre concertat amb la Generalitat Valenciana.
  
13. Obligació de presentar garantia, després de la firma del concert i amb antelació al primer pagament, d'un import equivalent al 6% del total de la subvenció inherent al concert(article 11.6 del Reglament de concerts)-
  
Divuit. Inscripció
  
Una vegada formalitzats els concerts s'inscriuran d'ofici en el corresponent Registre de Concerts de Centres de Serveis Socials Especialitzats que serà mantingut i actualitzat per la Direcció General de la Dona.
  
En aquest registre s'anotaran, entre altres, els següents aspectes:
  
- Aprovació i formalització del concert.
  
- Renovació i modificacions.
  
- Incompliment i els seus efectes.
  
- Extinció i causes.
  
Dènou. Sistema de pagaments dels concerts
  
El pagament dels concerts de places s'efectuarà d'acord amb el que estableix la legislació vigent en el moment de la seua realització; no obstant això i sempre que això estiga permés, mitjançant el pagament fraccionat de la quantia total anual del concert per trimestres anticipats. S'efectuarà el lliurament corresponent al tercer trimestre prèvia justificació de la suma anticipada en el primer trimestre, i el lliurament corresponent al quart trimestre prèvia justificació de la totalitat de la despesa objecte de subvenció corresponent als tres primers trimestres, tot procedint-se a les regularitzacions que corresponguen, segons les justificacions presentades. En qualsevol cas, durant el mes de gener de l'exercici següent, els beneficiaris de les esmentades transferències corrents hauran de justificar la totalitat de la despesa anual objecte del concert, i procedir en aquest moment a la seua liquidació, de la qual podrà derivar-se una nova regularització, que implicarà l'exigència de reintegrament dels imports indegudament percebuts, en cas que la justificació és insuficient. A aquests efectes, els beneficiaris hauran d'aportar els justificants de despesa corresponent a cada trimestre en el mes natural següent a la seua finalització.
  
En absència de règim excepcional en les corresponents lleis anuals de pressupostos, el pagament es realitzarà atenent al sistema general previst en l'article 47 del Text Refós de la Llei d'Hisenda Pública Valenciana, i s'ajustarà a la modalitat següent:
  
- Un 40% de l'import d'aquesta podrà lliurar-se immediatament una vegada concedida.
  
- Un 20% s'abonarà després de l'aportació i de la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i
  
- La resta s'abonarà per la Generalitat Valenciana una vegada el beneficiari justifique el compliment d'allò convingut.
  
No obstant això, i d'acord amb el que estableix l'article 14 d'aquestes bases, el règim de pagaments aplicable al concert quedarà reflectit en el corresponent document administratiu on es formalitze aquest.
  
Vint. Garanties per bestretes de pagaments
  
Quan es produïsquen bestretes de pagament, el beneficiari de la subvenció quedarà obligat a garantir, d'acord amb el que estableix l'article 11.6 de Decret 51/1999, de 30 de març, del Govern Valencià, pel qual es regulen les normes a què s'han de sotmetre els concerts que realitza l'administració de la Generalitat Valenciana amb els centres d'iniciativa social de titularitat privada, un 6% del total de la subvenció inherent al concert.
  
A aquests efectes s'entendrà per bestretes de pagament, les quantitats que siguen lliurades a favor del beneficiari amb anterioritat a què aquest justifique la despesa corrent.
  
Queden exceptuades d'aquesta obligació les entitats sense ànim de lucre en què concórreguen les circumstàncies previstes en l'article 47 bis, apartat 3, lletra A, del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
Per a la constitució i tramitació de les garanties per bestreta de pagaments, valdrà el que disposa l'article 15 d'aquestes bases.
  
Vint-i-u. Justificació
  
Les persones o entitats firmants dels concerts estaran obligades a presentar la documentació següent:
  
- Relació de beneficiaris atesos amb caràcter mensual, amb indicació de les dates d'alta i baixa si n'hi haguera o qualsevol altra incidència que ocorreguera en el servei prestat als usuaris, subscrita pel titular del centre concertat o persona que actue en representació d'aquest, la qual una vegada comprovada i aprovada per l'administració determinarà l'import efectiu de la subvenció que cal percebre.
  
- Nòmina del personal que presta els seus serveis en el centre, acompanyada dels respectius rebuts de salaris referits al període objecte de justificació degudament subscrits pels treballadors.
  
- Documents acreditatius de liquidació dels assegurances socials dels treballadors davant de l'administració de la Seguretat Social, referits al període objecte de justificació, en què figure el certificat bancari d'haver sigut pagat o carregat en compte.
  
- Relació, si és procedent, del personal col·laborador que presta els seus serveis a canvi d'una gratificació; hauran de presentar-se els rebuts justificatius de la despesa, en els que conste el nom del centre i el nom, cognom i DNI de la personal col·laboradora.
  
- Si hi haguera al centre personal treballant en virtut de contractes de prestació de serveis, hauran d'aportar-se les corresponents factures emeses per aquests professionals.
  
Vint-i-dos. Minoració de l'import del concert i exigència de reintegraments d'imports indegudament percebuts
  
Es delega en el titular de la Direcció General de la Dona la resolució dels expedients de minoració de les ajudes concedides i, si és procedent, del reintegrament de les quantitats percebudes en els supòsits previstos en l'article 47.9 del TRLHPV.
  
El procediment s'iniciarà d'ofici com a conseqüència de la pròpia iniciativa de l'òrgan competent, d'ordre superior, de la petició reservada d'altres òrgans, o de la formulació de denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de 6 mesos des del moment en què s'incoe l'expedient de minoració o reintegrament.
  
Les quantitats que s'hagen de reintegrar tindran consideració de crèdits de naturalesa pública, a efectes del procediment aplicable per a la cobrança.
  
Vint-i-tres. Sol·licitud de renovació
  
Les persones o entitats titulars de centres concertats que, d'acord amb el que preveu el títol V del Decret 51/1999, desitgen renovar els concerts subscrits vigents, ho sol·licitaran almenys amb 6 mesos d'antelació a la finalització d'aquest, sol·licitud que anirà subscrita pel titular del centre o, en el cas de persones jurídiques per qui posseïsca la representació legal d'aquella.
  
A la sol·licitud s'haurà d'adjuntar la documentació que acredite que el centre compleix els requisits que van determinar l'aprovació del concert d'acord amb el que estableix l'article 5 d'aquestes bases, amb l'exclusió de la garantia provisional prevista en l'apartat 9), així com les variacions hagudes que puguen afectar a aquest.
  
Vint-i-quatre. Proposta
  
La Direcció General de la Dona, després de la verificació de les dades contingudes en la sol·licitud i en els documents que l'acompanyen, i després d'haver sol·licitat de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'esmena de les deficiències que s'hagen pogut detectar, emetrà proposta d'aprovació o denegació de la renovació al conseller de Benestar Social.
  
Vint-i-cinc. Resolució i formalització de les renovacions
  
El conseller de Benestar Social, en el termini màxim de 10 dies a partir de l'esmentada proposta, dictarà resolució de renovació del concert o rebuig de la sol·licitud presentada. Aquesta resolució serà notificada als interessats.
  
La renovació serà determinada per un període màxim de quatre anys, i queda condicionada a l'existència de crèdit adequat i suficient en el primer exercici en què es produïsca la renovació.
  
Una vegada aprovada la renovació, serà subscrita una addenda al concert on es reculla aquesta, en els termes establits en la base 14 d'aquesta ordre.
  
Vint-i-sis. Denegació i pròrroga provisional
  
Quan la sol·licitud de renovació del concert siga denegada o presentada fora del termini habilitat a l'efecte, el concert subscrit s'extingirà automàticament en finalitzar el seu període de vigència. Excepcionalment, en aquests casos, la Conselleria de Benestar Social, mitjançant resolució motivada podrà acordar una pròrroga provisional del concert com a màxim d'un any, sempre que el centre cobrisca les necessitats assistencials que no puguen ser satisfetes per altres mitjans.
  
Vint-i-set. Modificacions
  
El conseller o la consellera de Benestar Social podrà en qualsevol moment, per pròpia iniciativa o a instància del titular del centre concertat, procedir a autoritzar variacions en les característiques del concert, bé per alteració del nombre i/o tipologia de les places concertades o per altres circumstàncies sobrevingudes imprevistes, sempre que hi haja raons d'interés públic degudament acreditades en l'expedient que ho aconsellen.
  
Les variacions realitzades unilateralment per l'administració exigiran abans de la seua aprovació la prèvia audiència de l'interessat. Una vegada adoptades hauran de ser objecte de comunicació fefaent al titular del centre, no sent efectives fins que transcórreguen tres mesos des de la notificació a l'interessat, llevat que aquest accepte executar-les amb anterioritat a la finalització d'aquest termini.
  
Quan les modificacions afecten al règim financer del concert, l'administració haurà de compensar en titular del centre de manera que es mantinga l'equilibri dels supòsits econòmics que van ser considerats com bàsics en l'adjudicació del concert.
  
En el cas que els acords que dicte l'administració respecte al desenvolupament del servei concertat manquen de transcendència econòmica, el titular del centre concertat no tindrà dret a indemnització per raó d'aquests.
  
S'entendran desestimades les modificacions proposades pels titulars dels centres concertats que no foren contestades per l'administració dins d'un termini de tres mesos, comptador des de la data de registre d'entrada en qualsevol dependència de l'òrgan competent per a resoldre.
  
Una vegada aprovada la modificació, i sempre que això no coincidisca en el temps amb la renovació del concert, serà subscrita una addenda al concert, on es recullen les modificacions produïdes. L'esmentada addenda no podrà comportar alteració en el termini de vigència del concert.
  
Les modificacions que impliquen un augment de la despesa inicialment previst per part de la Generalitat Valenciana, estaran condicionades a l'existència de crèdit adequat i suficient en els pressupostos vigents en l'exercici en què aquesta modificació es produïsca.
  
Vint-i-vuit. Cessió dels concerts
  
1. El conseller o la conselleria de Benestar Social podrà autoritzar la cessió del concert subscrit en el supòsit de canvi de titularitat del centre concertat, sempre que concórreguen els requisits següents:
  
- Que les qualitats tècniques o personals de l'anterior titular no hagen sigut determinants per a l'aprovació del concert.
  
- Que el nou titular reunisca les condicions exigides en aquestes bases per a la subscripció de concerts.
  
- Que el concert s'haja executat, almenys en una cinquena part el temps de duració previst.
  
2. La formalització de la cessió es realitzarà en escriptura pública, amb la prèvia autorització expressa del conseller o consellera de Benestar Social. En l'acord de cessió, el nou titular del centre se subrogarà en tots els drets i obligacions derivats del concert subscrit en el seu dia amb l'anterior titular.
  
Vint-i-nou. Formalització de la cessió
  
D'acord amb el que estableix l'article anterior, si es produïra canvi de titularitat del centre, sempre que es donen les circumstàncies previstes en aquest, aquest serà considerat com una novació subjectiva, serà tramitat d'ofici i implicarà la formalització d'un nou document contractual al si del concert la vigència del qual finalitzarà en la data prevista per al concert originari, i en aquest, el nou titular del centre se subrogarà en tots els drets i les obligacions derivats del concert subscrit amb el titular ixent, sense que puga ser recollida cap modificació a les condicions establides en l'aprovació del concert inicial.
  
Trenta. Incompliment i extinció
  
Pel que fa a l'incompliment i l'extinció dels concerts, valdrà el que es disposa en els títols VII i VIII del Decret 51/1999, de 30 de març, del Govern Valencià, pel qual s'aprova el reglament que regula les normes a què s'han de sotmetre els concerts que ha de realitzar l'administració de la Generalitat Valenciana amb els centres d'iniciativa social de titularitat privada.